**GLAVNI GRAD PODGORICA**

***JU Dnevni centar za djecu i omladinu sa smetnjama***

***i teškoćama u razvoju - Podgorica***

**IZVJEŠTAJ O RADU**

**Javne ustanove Dnevni centar za djecu i omladinu sa smetnjama i**

**teškoćama u razvoju – Podgorica**

**za 2023. godinu**

Podgorica, januar 2024. godine

**I UVOD,OSNOVE ZA IZRADU IZVJEŠTAJA**

Osnov za podnošenje godišnjeg Izvještaja o radu sadržan je u članu 101 Zakona o socijalnoj i dječijoj zaštiti (''Sl. list RCG'', br. 27/13,01/15,42/15,47/15, 56/16 i 66/16, 01/17, 31/17, 42/17, 50/17, 59/21 i 145/21,3/23), kojima je propisana dužnost javnih ustanova da podnose Izvještaj o radu za prethodnu godinu.

Izvještaj o radu JU Dnevni centar za 2023. godinu urađen je u skladu sa Uputstvom o izradi godišnjeg programa rada i izvještaja o radu br. 01-018/23-9540 od 22.novembra 2023.godine. Realizacija aktivnosti u 2023. godini bazirana je na osmišljenom konceptu rada prilagođenom potrebama i interesima korisnika.

**Prema Uputstvu Izvještaj o radu sadrži:**

1. **uvod, osnove za izradu Izvještaja**
2. **osnovne podatke o vršiocu javne usluge;**
3. **kapacitete vršioca javnih usluga;**
4. **ciljevi;**
5. **realizaciju godišnjeg programa obavljanja javnih usluga u dijelu fizičkog obima aktivnosti;**
6. **realizaciju godišnjeg programa obavljanja javnih usluga u dijelu finansijskih pokazatelja –realizacija finansijskog plana;**
7. **izvještaj o pitanjima vezanim za politiku zarada i zapošljavanja;**
8. **zaduženost;**
9. **realizacija plana javnih nabavki;**
10. **politika cijena;**
11. **ocjena stanja i postignutih rezultata.**

**II OSNOVNI PODACI O VRŠIOCU JAVNE USLUGE**

JU Dnevni centar za djecu i omladinu sa smetnjama i teškoćama u razvoju-Podgorica (u daljem tekstu JU Dnevni centar) je javna ustanova čiji je osnivač Glavni grad. JU Dnevni centar nalazi se u adaptiranom objektu sa prilagođenim i uređenim dvorištem na adresi “Dositeja Obradovića” br. 12 u naselju Stari aerodrom. Osnovana je 14.aprila 2015. godine od strane Skupštine Glavnog grada donošenjem Odluke o osnivanju JU Dnevni centar za djecu i omladinu sa smetnjama i teškoćama u razvoju- Podgorica br. 02-030//15-511.

JU Dnevni centar je upisana u Registar poreskih obaveznika 28.08.2015. godine i PIB JU Dnevni centar je 03061086. Kako je to definisano Zakonom o socijalnoj i dječjoj zaštiti (“Službeni list CG”, br. 27/13, 01/15,42/15,47/15,56/16 i 66/16, 01/17, 31/17, 42/17, 50/17,59/21,145/21 i 3/22) JU Dnevni centar je ustanova koja vrši djelatnost iz oblasti usluga socijalne i dječje zaštite - podrška za život u zajednici, **na teritoriji Glavnog grada Podgorica**.

.

**III KAPACITETI VRŠIOCA JAVNE USLUGE**

Broj i kvalifikaciona struktura zaposlenih

|  |  |  |  |  |  |  |  |
| --- | --- | --- | --- | --- | --- | --- | --- |
| kvalifikacija | direktor | kordinator | sekretar | stručni radnici | stručni saradnici | saradnici | ukupno |
| VSS | 1 | 1 | 1 | 4 | 1 |  | 8 |
| SSS |  |  |  |  |  | 4 | 4 |

Tokom prethodne godine u realizaciji aktivnosti JU Dnevni centar angažovan je kadar predviđen Pravilnikom o unutrašnjoj organizaciji i sistematizaciji radnih mjesta. Struktura zaposlenih u JU Dnevni centar pored direktora i pravnika (sekretara) obuhvata sljedeća mjesta: kordinatora, četiri stručna radnika (defektolog, psiholog, radni terapeut, vaspitač), jedan stručni saradnik (fizioterapeut) i saradnici (dvije njegovateljice, medicinski tehničar i vozač-asistent). Ugovorom na neodređeno vrijeme angažovano je 11 zaposlenih.

Imovina JU Dnevni centar je imovina Osnivača. Nepokretnu imovinu čine kat. parcele br. 2090/178 KO Podgorica III i objekat izgrađen na njoj ukupne bruto površine 432,54 m². Pokretnu imovinu čine oprema i druga sredstva neophodna za rad JU Dnevni centar. JU Dnevni centar je Osnivačkim aktom utvrđeno pravo korišćenja pomenute imovine. Objekat ima priključak na električnu, vodovodnu, kanalizacionu i telefonsku mrežu, ima obezbijeđeno grijanje i provjetravanje i ima podove od neklizajućeg materijala.

JU Dnevni centar raspolaže sa dvorišnim prostorom, koji omogućava poboljšanje uslova za obavljanje radno-okupacionih i sportsko-rekreativnih aktivnosti.

Objekat se sastoji od prizemlje i dva sprata, uz sve savremene standarde prilagođen je i opremljen da odgovara specifičnim potrebama i sposobnostima korisnika u skladu sa svrhom usluge. Prostorije koje se nalaze u prizemlju objekta su: kuhinja sa trpezarijom, prostorija za roditelje, soba za individualni rad i dva kupatila. Na prvom spratu se nalaze: sala za edukativni rad, dnevni boravak, sala za fizioterapiju, prostorije psihologa i defektologa i dva kupatila, dok su na drugom spratu prostorije za direktora i pravnika, dnevni boravak, asistivni cabinet,sala za radnu okupaciju, soba za senzornu integraciju, kuhinja i kupatilo.

Ustanova ima lift koji omogućava nesmetano kretanje korisnika do prostorija za rad.

JU Dnevni centar raspolaže kombi vozilom, koje služi za prevoz korisnika.

**IV CILJEVI**

Cilj podnošenja Izvještaja je informisanje Skupštine Glavnog grada o:

* realizovanim programskim aktivnostima,
* radu Upravnog odbora,
* ostvarivanju odnosa i saradnje,
* organizaciji i kadrovskoj osposobljenosti Javne ustanove,
* podacima o poslovnom prostoru i opremi,
* stepenu iskorišćenosti finansijskih sredstava i
* trenutnom stanju i predlogu mjera.

**V REALIZACIJU GODIŠNJEG PROGRAMA OBAVLJANJA JAVNIH USLUGA U DIJELU FIZIČKOG OBIMA I AKTIVNOSTI**

JU Dnevni centar u izvještajnoj godini realizovala je veliki broj aktivnosti koje su predviđeni planom i programom rada centra. Usluge koje se pružaju korisnicima su usmjerene na održavanje odnosno podizanja nivoa sposobnosti djece sa smetnjama u razvoju kroz stručni tretman, programe i aktivnosti, podsticanje senzibilnijeg odnos sredine prema potrebi za njihovim većim uključivanjem u zajednicu, kroz inkluzivne programe i aktivnosti u lokalnoj zajednici i pružanje podrške njihovim porodicama, a sve u cilju kvalitetnijeg funkcionisanja u zajednici.

Svakodnevni rad sa korisnicima u prethodnoj godini se sprovodio kroz:

* dnevni boravak (cjelodnevni, poludnevni);
* njegu i održavanje lične higijene;
* ishranu (dva obroka i užina);
* individualni i grupni rad sa djecom i omladinom na osnovu individualnog programa rada;
* fizioterapeutski tretmani;
* usluge iz oblasti medicine angažovanjem ljekara specijaliste;
* fizičke aktivnosti;
* tretmani iz oblasti senzorne integracije;
* radno-okupaciona terapija;
* uslugu prevoza korisnika;
* usluga savjetovanja;
* savjetodavni rad i edukacija za roditelje;
* dodatna stručna pomoć djeci sa smetnjama u razvoju koja pohađaju vaspitno-obrazovne ustanove;
* rekreativne i druge aktivnosti i usluge u skladu sa Statutom i zakonom.

Tokom 2023. godine usluge JU Dnevni centar je koristilo 20 djece i mladih sa smetnjama i teškoćama u razvoju sa intelektualnim i kombinovanim smetnjama kojima je potrebna dnevna briga, nadzor i podrška u održavanju i razvijanju potencijala, na način koji ne ometa njihovo školovanje.

Kao što je bilo i predviđeno Planom i programom rada za 2023. godinu, rad u JU Dnevni centar bio je organizovan u tri grupe korisnika koje su organizovane na osnovu uzrasta, interesovanja i afiniteta korisnika. Time su obezbijeđeni optimalno okruženje i pogodna atmosfera za svakog korisnika kako bi se osnažila njihova motivacija i radna angažovanost.

Dnevne aktivnosti su određene unaprijed predviđenim godišnjim, mjesečnim i nedeljnim planom rada kao i ritmom dana za konkretnog korisnika odnosno grupu, a obuhvataju grupni rad u okviru grupa, individualizovani rad sa korisnicima u okviru grupa i individualni rad sa korisnicima na osnovu Individualnog plana rada sa korisnikom. Sve aktivnosti u koje su uključeni korisnici, sistematizovane su i osmišljene planski kako bi se ostvarili očekivani rezultati.

Grupni rad se svakodnevno sprovodio sa korisnicima u formi radionica, interaktivnih priča, simulacija, demonstracija i učenja kroz igru, zavisno od afiniteta i uzrasta korisnika i to iz niza oblasti kao što su: briga o sebi, poznavanje uže i šire sredine, socijalizacija, likovno i muzičko vaspitanje, razvoj govora i jezika, fizičko vaspitanje, relaksacija i rekreacija. Neke od najčešćih oblasti rada sa korisnicima su aktivnosti usmjerene na razvoj vještina lične samostalnosti, pa su tako korisnici tokom prethodne godine usvajali vještine koje se odnose na samostalnost u ishrani, oblačenju, obuvanju, upotrebi toaleta i razvijanje higijenskih i drugih navika. U toku grupnog rada uz asistenciju defektologa i vaspitača korisnici su usvajali pravila ponašanja, komunikacijske i druge socijalne vještine u grupi. U okviru podrške u razvoju vještina samozaštite i pomoći njegovateljica, medicinski tehničar i ostali zaposleni su sa korisnicima svakodnevno radili na usvajanju vještina održavanja lične higijene (pranje ruku prije i nakon obroka, pranje zuba, samostalnost u upotrebi toaleta i dr.). Realizovane su i likovne, muzičke i rekreativne aktivnosti (igre u prirodi u skladu sa godišnjim dobom, društvene igre, organizovane šetnje radi upoznavanja okoline, slušanje muzike i gledanje TV-a). Korisnici su u okviru radno-okupacionih aktivnosti realizovali set tematskih radionica sa ciljem obilježavanja značajnih datuma.Takođe su realizovane i različite radno-okupacione aktivnosti: izrada čestitki, izrada ukrasnih predmeta, pravljenje prazničnih ukrasa, primjena dekupaž tehnike na drvo i na platno, slikanje po platnu pouring i stained glass tehnikama, modeliranje glinom i gipsom, rad na kompjuteru, a kad su klimatske prilike odgovarajuće korisnici su uključeni u aktivnostima uređenja dvorišta, pravljenje saksija od polovnih pneumatika automobila, presađivanje ukrasnih biljaka itd. Realizovane su i kulinarske radionice, korisnici su učili da samostalno pripremaju tople napitke, jednostavna jela i dr.

Osim svakodnevnih rutinskih aktivnosti i grupnog rada koji se realizuje u prostorijama JU Dnevni centar u skladu sa ritmom dana, u prethodnoj godini smo akcenat stavili i na aktivnosti u zajednici koje su dosta često sprovođene i u saradnji sa drugim ustanovama i preduzećima. Posebno se ističu:

* Promotivna vožnja za korisnike centra ulicama Glavnog grada u saradnji sa Sekretarijatom za saobraćaj, pri čemu je osim promocije inkluzije i podizanja svijesti o izazovima sa kojima se suočavaju osobe sa invaliditetom kada je u pitanju prevoz i dostupnost javnih usluga, realizovano i predavanje o bezbjednosti u saobraćaju;
* Učešće naših korisnika na Danima nauke i inovacija. Zanimljive mozgalice i optičke varke Beogradskog muzeja iluzija u izložbenom prostoru Kuslevove kuće, nikog nisu ostavile ravnodušnog. Realizovana je i posjeta sportkom aerodromu ,,Špiro Mugoša” gdje je organizovana radionica ,,Sitnim koracima do svemira”. Djeca i mladi iz naše ustanove imali su priliku da se upoznaju sa aktivnostima Montenegro Space Research organizacije i zajednički da konstruišu maketu letilice koja je kasnije lansirana.
* U saradnji sa preduzećima Čistoća d.o.o. i Deponija d.o.o. Podgorica organizovana je posjeta korisnika Reciklažnom dvorištu i Reciklažnom centru gdje je bilo riječi o značaju recikliranja i razvrstavanja otpada. Takođe su realizovane dvije radno-okupacione radionice presađivanja biljaka zajedno sa radnicima Zelenila, prva u staklenicima rasadnika preduzeća, a druga u dvorištu JU Dnevni centar.
* Naši korisnici su učestvovali u sportskom takmičenju u okviru Novembarskih dana u Tivtu koje je organizovao Dnevni centar Tivat i Specijalna olimpijada Crne Gore. Sa jednodnevnog takmičenja vratili smo se ponosni sa osvojene 3 medalje u trčanju i jednom medaljom u skoku u dalj.
* Učešće korisnika na Novogodišnjoj modnoj reviji organizovanoj od strane Dnevnog centra Tivat u saradnji sa NVO „Ljubav za ljubav“ iz Podgorice, koja je bila održana u Centru za kulturu Tivat.

U rad sa korisnicima su uključeni stručnjaci različitih profila i to: psiholog, defektolog, radno-okupacioni terapeut, vaspitač, fizioterapeut. Osim rada u grupi zaposleni su realizovali i individualne tretmane sa korisnicima koji su se odnosili na: zadatke posebno prilagođene svakom korisniku, a usmjerene u pravcu pružanja podrške korisniku da unaprijedi svoje motoričke, komunikacijske, kognitivne, fizičke, socijalne, životne kao i druge vještine odnosno sposobnosti važne za svakodnevno funkcionisanje. Djelokrug neposrednog rada stručnih radnika tokom protekle godine obuhvatao je:

učestvovanje u radu multidisciplinarnog tima u okviru kojeg se vršila procjena sposobnosti korisnika, planiranje budućih aktivnosti, realizaciju i evaluaciju individualnih planova rada u skladu sa predviđenim rokovima, sprovođenje radno-okupacione i kreativne aktivnosti na individualnim tretmanima uz primjenu različitih tehnika i materijala, učestvovanje u organizaciji osnovnih vaspitno-obrazovnih aktivnosti za djecu u okviru individualnih tretmana uz primjenu odgovarajuće didaktike, održavanje kontakata sa roditeljima nudeći psihološko i drugo savjetovanje u kriznim porodičnim situacijama, učestvovanje u planiranju i realizaciji aktivnosti van prostorija JU Dnevni centar, ostvarivanje saradnje sa organizacijama na lokalnom nivou i organizacijama lokalne samouprave sa ciljem preduzimanja zajedničkih napora u pravcu podizanja nivoa svijesti i kreiranja inkluzivnog društva.

Uz podršku defektologa, korisnici su na grupnim radionicama bili uključeni u radno-okupacione i likovne aktivnosti usmjerene na manuelne, fine motoričke kao i kognitivne sposobnosti. Rad na poboljšanju socijalnih i komunikacijskih vještina sprovođen je u grupi i individualno upotrebom didaktičkog i slikovnog materijala kao i softvera i pomagala u asistivnom kabinetu.

Osim upotrebe edukativnih aplikacija i izrade prilagođenih slikovnih materijala za korisnike, u asistivnom kabinetu su kreirane komunikacijske matrice za nove korisnike, a redovno se ažuriraju postojeće pa se kontinuirano nastavlja sa radom na unapređenju komunikacijskih vještina korisnika. Korisnici su uz nadzor i podršku defektologa bili uključeni u sportsko rekreativne i druge događaje u zajednici kao što su Novogodišnja modna revija, Sportski dan u Tivtu, izložbe i radionice u okviru Dana nauke i inovacija, brojni izleti i sl.

Rad sa fizioterapeutom u okviru fizioterapijiskih tretmana sprovođen je svakodnevno individualno i u okviru manjih grupa. U toku neposrednog rada sa korisnicima ustanove radilo se na održavanju i unapređenju psihomotorike, grube i fine koordinacije, percepcije. Takođe se radilo na sticanju takmičarske forme sa određenim korisnicima, kako bi aktivno učestvovali u sportskim nadmetanjima, pa su tako i uspješni bili na specijalnoj olimpijadi održanoj u Tivtu u disciplinama sprint, boćanje, skok u dalj i bacanje medicinke u dalj. Primjenjivane su terapijske vježbe sa ciljem kondicioniranja organizma, kao i unapredjenja funkcionalnih aktivnosti i opšteg tjelesnog zdravlja.

Iz preventivnih razloga na svakom spratu ustanove su instalirani ormarići koji sadrže set prve pomoći.

Svakodnevno, za određeni broj korisnika pružana je dodatna stručna pomoć djeci sa smetnjama i teškoćama u razvoju koja pohađaju vaspitno obrazovne ustanove u skladu sa raspoloživim kapacitetima. Stručna pomoć i podrška podrazumijeva, obezbjeđivanja psihološkog, defektološkog, fizioterapeurskog tretmana i tretmana senzorne integracije.

Tokom 2023.godine, za svakog novog korisnika je urađena procjena koja se vrši na osnovu neposrednog razgovora sa korisnikom ili zakonskim zastupnikom, licima značajnim za korisnike i analizom dokumentacije. Tom prilikom se analiziraju i procjenjuju: aktuelno stanje, potrebe, navike, snage i rizici korisnika na osnovu kojih se definišu vrsta, učestalost i stepen podrške koja je korisniku potrebna za svakodnevne aktivnosti. Istovremeno se vrši procjena mogućnosti uključivanja drugih lica značajnih za pružanje podrške korisniku, a utvrđuje se i stepen potrebne podrške za svakog pojedinca. Dobijeni podaci se koriste za kreiranje indivudalnog plana rada za korisnike (IPR-SK), koji se sačinjava u skladu sa planom usluga i mjera nadležnog Centra za socijalni rad, kao i na osnovu rezultata procjene, odnosno identifikovanih prioritetnih potreba korisnika, sposobnosti i prepoznatih rizika u odnosu na sadržaj usluge. IPR se izrađuje timskim radom voditelja slučaja iz nadležnog Centra za socijalni rad, roditelja i stručnog tima, a sve u cilju zajedničke sistematizacije oblasti rada i aktivnosti, kao i konkretizacije ciljeva rada sa korisnikom. Nakon isteka roka važenja individiualnih planova rada, jednom u šest mjeseci se vrši ponovni pregled na osnovu kojeg se izrađuje zaključak i izvještaj o korisniku na propisanim obrascima PU-IK (Izvještaj o korisniku) i PU-ZPP (Zaključak ponovnog pregleda). U skladu sa Pravilnikom o bližim uslovima za pružanje i korišćenje, normativima i minimalnim standardima usluga podrške za život u zajednici ("Službeni list Crne Gore", br. 063/19 od 18.11.2019) vođena je i ostala dokumentacija koja se odnosi na liste praćenja, evidenciju dnevnih događaja, evidenciju aktivnosti na osiguranju bezbjednosti i drugo.

Ono što bi posebno istakli kao aktivnost u prethodnoj godini jeste rad na uspostavljanju još kvalitetnije saradnje i podrške roditeljima korisnika. Organizovano je više roditeljskih sastanaka, prilikom izrade planova rada sa korisnicima roditelji su još više uključeni u proces planiranja i dogovora sa stručnim timom i voditeljem slučaja iz Centra za socijalni rad. Realizovane su i prve grupne psihološke radionice namijenjene roditeljima naših korisnika u cilju pružanja dodatne psiho-socijalne podrške. Roditelji su bili redovno i blagovremeno informisani o svim promjenama u razvoju vještina, ponašanju, ili zdravstvenom stanju koje bi članovi stručnog tima uočili kod korisnika. Kako je održavanje kvalitetnog odnosa sa roditeljima preduslov uspješne saradnje, ispitivanje zadovoljstva roditelja/staratelja predstavlja jedan od prioritetnih zadataka. Tako je u prvoj polovini 2023. godine organizovano anketno prikupljanje podataka propisanih Pravilnikom o bližim uslovima za pružanje i korišćenje, normativima i minimalnim standardima usluga podrške za život u zajednici ("Službeni list Crne Gore", br. 063/19 od 18.11.2019). Shodno navedenom pravilniku pružalac usluge je dužan da najmanje jednom u godini sprovede evaluaciju kvaliteta pruženih usluga. Anketni listić pruža mogućnost anonimnog izjašnjavanja uz mogućnost iznošenja prijedloga, sugestija i/ili kritika na određeni segment rada sa korisnicima. Anketa je imala za cilj da omogući Upravi Ustanove da objektivno sagleda mišljenje indirektnih korisnika – roditelja ili rodbine korisnika, kako bi mogla preduzeti eventualne korake na poboljšanju uslova boravka korisnika.

I ove godine smo se potrudili da obilježimo međunarodno značajne i priznate datume, a sve u cilju promocije jednakih prava djece sa smetnjama i teškoćama u razvoju i odraslih osoba sa invaliditetom. Obilježen je Svjetski dan osoba sa autizmom 2.april, u cilju širenja svijesti o autizmu, sprečavanju diskriminacije i promovisanju njihove inkluzije u društvo. U našem centru smo organizovanjem radionicu i razgovor na temu značaju prihvatanja različitosti, kao i isticanjem plave boje kao simbolom osoba sa autizmom obilježili smo ovaj značajan datum. Dječja nedelja je ove godine obilježena zajedno sa drugarima iz NVO ”Pružite nam šansu” nakon zajednički realizovane radionice u našim prostorijama, organizovali smo i nadmetanje u karaoke pjevanju pa je za sve korisnike, a i kolege dan bio u znaku pjesme, zabave i druženja.

Uređene zelene površine oko objekta su tokom prethodnog perioda korišćene u skladu sa klimatskim prilikama za učestaliji boravak korisnika na otvorenom prostoru i svježem vazduhu. Pored tretmana koji se obavljaju u prostorijama procijenili smo da je poželjno da se što više aktivnosti organizuje u dvorištu kako bi boravak na svježem vazduhu i zelenim površinama tokom proljećnjeg i ljetnjeg perioda mogao da djeluju stimulativno na korisnike. Takođe, iskoristili smo priliku za organizovanje mnogobrojnih izleta kako u našem gradu tako i na zanimljivim lokalitetima širom Crne Gore, a sve u cilju još bolje socijalizacije i integracije korisnika u lokalnu zajednicu.

Pomenućemo neke od aktivnosti koje smo realizovali sa roditeljima i korisnicima van prostorija ustanove:

* Izlet do CAFFE PARK RESTORAN „Manitovac“ u blizini Nikšića. Svojim izgledom, jedinstvenom gradnjom i savršenim skladom prirode i čovjeka lokalitet je bio interesantan našim korisnicima. Ugodan ambijent, mini zoo vrt i dječije igralište oduševilo je korisnike Dnevnog centra.
* Izlet do Ski centra Kolašin 1600. Osoblje Ski centra je obezbijedilo besplatan sadržaj za korisnike, njihove roditelje i zaposlene u Dnevnom centru. Pa su korisnici uživali u vožnji žičarom, tjubingu, streličarstvu i šetnji horseriding stazom.
* Pogodne vremenske prilike omogućile su da se i tokom zime realizuje još jedan u nizu velikih, zajedničkih izleta tokom 2023. godine. Ovoga puta posjetili smo Bar, kao i obično, velika zainteresovanost roditelja i korisnika, uticalaje je na još veću zabavu i lijepo druženje.

Organizovane su rođendanske žurke u JU Dnevni centar za sve korisnike i tom prilikom svi korisnici su dobijali rođendanske poklone.

Prijatelji JU Dnevni centar pobrinuli su se da i ove godine uljepšaju novogodišnje praznike. Korisnici su dobili novogodišnje paketiće od sljedećih organizacija:

* JU „Dječji savez“ Podgorice,
* Deponija d.o.o.,
* Kancelarija za mlade,
* Sekretarijat za socijalno stranje,
* Zelenilo d.o.o.,
* Parking servis Podgorica d.o.o.,
* Služba Gradonačelnice,
* JU Muzeji i galerije,
* Agencija za upravljanje zaštićenim područijima Podgorica d.o.o.,
* Market Monte Mitros,
* Mladi Pokreta Evropa sad.

Osim novogodišnjih paketića naši korisnici su primili i druge vrijedne poklone:

Apoteke 36,6 su korisnicima donirali inhalator i dali značajan popust za nabavku medicinskih sredstava;

Pekara Anđelković je osim novogodišnjih paketića, donirala kolačiće i kiflice za korisnike;

Žene Pokreta Evropa sad Kolašin poslali paketiće sa medenjacima;

Bošnjačka stranka i Odbornički klub Pokreta Evropa sad Podgorica su donirali veliki broj edukativnog materijala (didaktički materijal, edukativne knjige, priručnici za učenje i pisanje slova, brojeva, zanimanja i sl., društvene igre, igre memorije interaktivne table, piši – briši, bojanke, plastelin);

Kompanija Knjaz Miloš je donirala novogodišnju jelku kako bi obezbijedili da na prigodan način obilježimo novogodišnje praznike i omogućimo korisnicima da tradicionalno okite jelku;

Da naša jelka izgleda još bogatije, a i korisnici osjete tradiciju kićenja jelke postarao se Crnogorski elektroprenosni sistem ad koji su nam donirali ukrase i nakit.

Značajno unaprjeđenje kvaliteta rada JU Dnevni centar, omogućeno je zahvaljujući vrijednim donacijama od strane ustanova i organizacija:

Rukovodstvo “Čistoće” d.o.o. je izdvojilo određena sredstva od kojih je kupljen edukativni materijal;

Na humanitarnoj manifestaciji “Srce za djecu” koja je organizovana na Trgu nezavisnosti, korisnici JU Dnevni centar dobili su pet tablet uređaja od strane M-tel kompanije.

Važno je napomenuti i druge donacije koje su usmjerene JU Dnevni centar u prethodnoj godini:

Donacija kompanije Jumbo u vrijednosti od 4000 eura koja je poslužila za opremanje prostorije za individualni rad;

Fondacija ” Marija Kotri” je donirala paket knjiga i slikovnica, koji je našu skromnu biblioteku učinio bogatijom;

NLB Banka je donirala sredstva u iznosu od 3.000 eura koja su opredijeljena za opremanje prostorija kako bi korisnicima obezijedili ugodniji boravak u centru;

Ambasada UAE u Podgorici je u saradnji sa Crvenim polumjesecom UAE donirala za korisnike JU Dnevni centar za djecu i omladinu sa smetnjama i teškoćama u razvoju Podgorica paket podrške za borbu sa zimskim uslovima koji uključuje jakne, ćebad i pakete hrane.

Osim usluge dnevnog boravka u JU Dnevni centar za korisnike se svakodnevno obezbijeđuje prevoz od kuće do JU Dnevnog centra i nazad kao i užina i dva obroka (doručak i ručak). Obroci se dopremaju iz JPU “Đina Vrbica”. Prilikom obroka njegovateljice i ostali zaposleni sa korisnicima svakodnevno rade na unaprijeđenju vještina samostalnosti u ishrani.

U izvještajnom periodu održano je šest sjednica Upravnog odbora sa ciljem obavljanja poslova i donošenja odluka iz nadležnosti ovog Organa, a u skladu sa zakonom i Statutom JU Dnevni centar i to:

1. Na prvoj sjednici UO održanoj 16.01.2023.godine donio je Odluku o usvajanju Izvještaja o radu JU Dnevni centar za djecu i omladinu sa smetnjama i teškoćama u razvoju-Podgorica za 2022.godinu;
2. Na drugoj sjednici UO održanoj 08.05.2023.godine donio je Odluku o usvajanju Kolektivnog ugovora JU Dnevni centar za djecu i omladinu sa smetnjama i teškoćama u razvoju-Podgorica;
3. Na trećoj sjednici UO održanoj 19.06.2023.godine je konstituisan novi Upravni odbor JU Dnevni centar za djecu i omladinu sa smetnjama i teškoćama u razvoju-Podgorica;
4. Na četvrtoj sjednici UO održanoj 05.07.2023.godine je donio Odluku o usvajanju Pravilnika o izmjenama i dopunama Pravilnika o unutrašnjoj ogranizaciji i sistematizaciji JU Dnevni centar za djecu i omladinu sa smetnjama i teškoćama u razvoju-Podgorica;
5. Na petoj sjednici UO održanoj 31.08.2023.godine je donio Odluku o razrješenju direktorice DC i Odluku o određivanju vršioca dužnosti direktora JU Dnevni centar za djecu i omladinu sa smetnjama i teškoćama u razvoju-Podgorica;
6. Na šestoj sjednici UO održanoj 01.12.2023.godine je donio Odluku o usvajanju Programa rada JU Dnevni centar za djecu i omladinu sa smetnjama i teškoćama u razvoju-Podgorica za 2024.godinu i Odluku o usvajanju Procedure o realizaciji usluge organizovanog prevoza centra. Na istoj sjednici članovi UO su upoznati sa novim logom JU Dnevni centar.

Tokom 2023. godine nastaviljena je saradnju sa drugim dnevnim centrima u Crnoj Gori, Ministarstvom rada i socijalnog staranja, JU Centra za socijalni rad za Glavni grad – Podgorica, opštinu u okviruGlavnog grada Golubovci iopštinu Tuzi, lokalnom samoupravom, Sekretarijatom za socijalno staranje Glavnog grada - Podgorica, JU Dječji savez, JU za smještaj, rehabilitaciju i resocijalizaciju korisnika psihoaktivnih supstanci Podgorica, JU Resursni centar za djecu i mlade "Podgorica" – Podgorica, JU Resursni centar za obrazovanje i osposobljavanje “1.jun” u Podgorici, nevladinim organizacijama kao i sa svim drugim relevantnim institucijama, organizacijama i subjektima koje su od značaja za mogućnost postizanja naprednijeg rada, a sve u cilju zadovoljavanja potreba korisnika i ostvarivanja njihovih prava kroz domen jačanja njihove integracije.

Rad JU Dnevni centar kao i sve aktivnosti transparentno su prezentovane javnosti, kako bi se doprinijelo poboljšanju socijalne uključenosti korisnika. U prethodnom periodu smo imali i više zapaženih gostovanja u medijima. Na taj način pokušavamo da na još bolji način prezentujemo djelatnost naše ustanove, ali i skrenemo pažnju na djecu i omladinu sa smetnjama i teškoćama u razvoju i dodatno založimo za njihova prava i prava njihovih porodica.

U okviru projekta “Društvena mreža za mlade sa smetnjama u razvoju” JU Dnevni centar je povezana preko web platforme sa ostalim dnevnim centrima u Crnoj Gori, a u cilju poboljšanja transparentnosti rada i informisanja šire javnosti o organizaciji i radu ustanove, kreiran je veb sajt koji se redovno ažurira sa najnovijim aktivnostima i dešavanjima.

**VI REALIZACIJU GODIŠNJEG PROGRAMA OBAVLJANJA JAVNIH USLUGA U DIJELU FINANSIJSKIH POKAZATELJA- REALIZACIJA FINANSIJSKOG PLANA**

Osnovni prihodi JU Dnevni centar za 2023. godinu, činila su sredstva izdvojena iz budžeta Glavnog grada. Svi prihodi JU Dnevni centar usmjeravaju se na žiro račun trezora Glavnog grada, s obzirom da Budžet Glavnog grada u svom radu koristi trezorsko poslovanje.

Ministarstvo rada i socijalnog staranja obezbijedilo je troškove za smještaj korisnika i taj iznos za 2023. godinu je 39.303,48 eura.

***Rashodi JU Dnevni centar za 2023. godinu***

|  |  |  |  |
| --- | --- | --- | --- |
|  | Plan budžeta (€) | Ostvareni budžet (€) | Izvršenje (%) |
| Bruto zarade i doprinosi na teret poslodavca | 158.400,00 | 151. 343,89 | 95,54% |
| Ostala lična primanja | 10.700,00 | 9.916,12 | 92,67% |
| Rashodi za materijal | 9.500,00 | 7.720,69 | 81,27% |
| Rashodi za usluge | 8.400,00 | 14.757,01 | 175,67% |
| Rashodi za tekuće održavanje | 1.000,00 | 969,99 | 96,99% |
| Renta | 4.800,00 | 0,00 | 0,00% |
| Ostali izdaci | 2.800,00 | 1.989,69 | 71,06% |
| Transferi institucijama, pojedincima, nevladinom i javnom sektoru | 6.000,00 | 5.889,61 | 98,16% |
| UKUPNO | 201.600,00 | 192.587,00 | 95,52% |

Sredstva za bruto zarade zaposlenih i doprinosi na teret poslodavca u JU Dnevni centar za 2023. godinu, planirana su u iznosu od 158.400,00eura. U izvještajnom periodu, za te svrhe utrošeno je 151. 343,89eura, što je 95,54% planiranog budžeta.

Za 2023. godinu, sredstva za ostala lična primanja planirana su u iznosu od 10.700,00 eura. U ove svrhe, tokom 2023. godine, utrošeno je 9.916,12 eura, to jest 92,67% planiranog budžeta.

Rashodi za materijal planirani su u iznosu od 9.500,00 eura. U izvještajnom periodu, u ove svrhe utrošeno je 7.720,69 eura, odnosno 81,27% planiranog budžeta.

Rashodi za usluge planirani su u iznosu od 8.400,00 eura. U izvještajnom periodu je, u te svrhe, utrošeno 14.757,01 eura, odnosno 175,67%

Rashodi za tekuće održavanje planirani su u iznosu od 1.000,00 eura.U izvještajnom periodu je, u te svrhe, utrošeno 969,99 eura, odnosno 96,99%.

Sredstva za ostale izdatke planirana su u iznosu od 2.800,00 eura. U izvještajnom periodu, u ove svrhe utrošeno je 1.989,69 eura, odnosno 71,06% planiranog budžeta.

Transferi institucijama, pojedincima, nevladinom i javnom sektoru planirana su u iznosu od 6.000,00 eura. U izvještajnom periodu, u ove svrhe utrošeno je 5.889,61 eura, odnosno 98,16% planiranog budžeta.

**VII IZVJEŠTAJ O PITANJIMA VEZANIM ZA POLITIKU ZARADA I ZAPOŠLJAVANJA**

Broj i struktura zaposlenih zavisi od broja korisnika i potreba JU Dnevni centar shodno standardima koji važe za ovu oblast. U okviru programa stručnog osposobljavanja visokoškolaca za 2023. godinu, stručnu praksu u JU Centar za dnevni boravak obavio je jedan pripravnik. U okviru programa Direktno otvaranje radnih mjesta – Javni rad, finansiranog od strane Zavoda za zapošljavanje Crne Gore, od 01. septembra 2023. godine do 01. decembra 2023. godine, angažovana su 2 lica koji su dali značajan doprinos u realizaciji većeg dijela planiranih aktivnosti i pružili dodatnu pomoć i podršku djeci i mladima sa smetnjama u razvoju. U saradnju sa Fakultetom političkih nauka-smjer socijalni rad studenti su obavljali praksu u JU Dnevni centar stekli znanja i ovladali vještinama i kompetencijama za samostalno obavljanje poslova i radnih zadataka.

Sa ciljem unapređenja kvaliteta usluge, a prepoznavajući značaj kontinuiranog napretka i razvoja u profesionalnom smislu, u toku 2023. godine stručni radnici i saradnici su prisustvovali obukama, konferencijama, seminarima i webinarima. Na izbor pomenutih vidova edukacije primarno su uticale trenutne potrebe korisnika, a zatim i aktuelne oblasti u socijalnoj i dječjoj zaštiti kako bi se moglo raditi na unapređenju položaja naših korisnika koji čine najranjiviju kategoriju stanovništva. Zaposleni tokom prethodne godine učestvovali u brojnim edukacijama:

* Centar za radno i poslovno pravo organizovao je četiri jednodnevna seminara na kojima je predavač bila stručnjak sa višegodišnjim iskustvom  u oblasti radnog prava, prof. dr Vesna Simović-Zvicer na kom je učestvovala Mirela Feratović- sekretar u JU Dnevni centar za djecu i omladinu sa smetnjama i teškoćama u razvoju – Podogirca;
* Obuka sa elementima ABA terapije za zaposlene u 7 Dnevnih centara održana je tokom 3 cijela vikenda mjeseca oktobra. Održanoj obuci prisustvovale su i stručne radnice JU Dnevni centar za djecu i omladinu sa smetnjama i teskoćama u razvoju – Podgorica Dijana Dragaš – psiholog i Ana Adžić- vaspitač, kao i medicinska sestra – Jasmina Armuš. Obuku je održala ekspertkinja sa svjetskim iskustvom i međunarodna licencirana ABA terapeutkinja – Rea Vuksan;
* Psihološkinja  JU Dnevni centar prisustvovala je regionalnoj konferenciji o uslugama rane  indentifikacije kašnjenja i smetnji u razvoju, uz podršku UNICEF-a, Vlade Crne Gore i EU, pod nazivom ,,Optimalan rani razvoj za svako dijete-prvi trenuci se broje”;
* Zaposleni iz JU Dnevni centar prisustvovali su sad već tradicionalnoj petoj stručno-naučnoj konferenciji o asistivnim tehnologijama i komunikaciji ASTEK u organizaciji Društva defektologa Srbije i Petra Mrkića. Kao najupečatljivije teme konferencije ove godine izdvajaju se inovacije u BCI (Brain-computer interface) i upotrebi AI (vještačke inteligencije) u specijalnoj edukaciji;
* VD Direktorica i Sekretar Dnevnog centra prisustvovale su završnoj konferenciji koja je organizovana u okviru realizacije projekta:**„Psihološka podrška osobama sa invaliditetom – sprečavanje težih posljedica epidemije virusa COVID 19**“. Završnu konferenciju je organizovala nevladina organizacija  **„Ekvivalent”**  u partnerstvu sa nevladinom organizacijom **“Otkrivanje lične istine Crna Gore (O.L.I. CG)”**;
* U novembru prethodne godine, zaposleni iz JU Dnevni centar prisustvovali su obuci za profesionalce dječje zaštite u primjeni kulturno kompetentne međusektorske prevencije i usluga podrške žrtvama nasilja;
* Direktrorica JU Dnevni centar je prisustvovala edukaciji za ustanove socijalne zaštite. Teme ove edukacije osim ostalih bile su i Koheziona politika kao moguć odgovor na potrebe najosjetljivijih, Reforme socijalne i dječije zaštite u Crnoj Gori, Funkcionisanje ustanova socijalne zaštite u zemljama regiona i predstavljanje primjera dobre prakse kao i mnoge druge;
* Zaposleni u JU Dnevni centar za djecu i omladinu sa smetnjama i teškoćama u razvoju – Podgorica prisustvovali su prestavljanju prve nacionalne Strategije ranog razvoja djeteta koju je usvojila Vlada Crne Gore. Strategiju je izradila interesorna radna grupa kojom je predsjedavalo Ministarstvo zdravlja, uz podršku UNICEF-a i EU kroz inicijativu “EU i UNICEF za rani razvoj djeteta u Crnoj Gori”;
* Direktrorica i Sekretarka Dnevnog centra prisustvovale su predstavljanju rezultata i iskustva stečenog tokom projekta “Profesionalno i pravovremeno pružanje usluga nakon COVID”. U pitanju je zajednički projekat Udruženja roditelja djece i omladine sa smetnjama u razvoju “Staze” iz Podgorice, nevladinog udruženja Implus iz Nikšića i NVU Djeca Crne Gore iz Tuzi, koji se realizovao u periodu od 01. januara 2022. do 31.decembra 2023.godine.

JU Dnevni centar za djecu i omladinu sa smetnjama i teškoćama u razvoju – Podgorica je tokom 2023. godine nastavila saradnju sa Zavodom za socijalnu i dječju zaštitu Crne Gore, i prisustvovala obukama u organizaciji istog.

Tokom izvještajnog perioda su se dominantno koristile metode rada za čiju su primjenu osposobljeni naši stručni radnici. Prvenstveno se misli na upotrebu asistivne tehnologije, koja omogućava licima sa invaliditetom da obavljaju zadatke i aktivnosti koje inače ne bi mogli ili bi ih obavljali sa teškoćama. Takođe, psihološkinja JU Dnevni centar je sertifikovani Marte-meo praktičar i svojim znanjem i iskustvom je radila na podsticanju komunikacije osoba koje imaju izrazite teškoće u ostvarivanju kvalitetnih interakcija sa drugima.

**VIII ZADUŽENOST**

Javna ustanova nema zaduženja u predhodnoj godini. Jasnim i preciznim planiranjem obezbjeđuje se nesmetano fukcionisanje i rad Javne ustanove, kao i sredstva koja su neophodna za potrebe korisnika u okviru sadržaja koje JU Dnevni centar nudi.

**IX REALIZACIJA PLANA JAVNIH NABAVKI**

U saradnji sa Službom za javne nabavke na kraju 2022. godine dostavili smo Plan javnih nabavki za 2023.godinu što se tiče usluga koje su potrebne za realizaciju programskih aktivnosti. Tokom 2023.godine putem tendera i neposrednih pogodbi iste su realizovane.

**X POLITIKA CIJENA**

JU Dnevni centar je usvojila Pravilnik o kriterijumima i mjerilima za utvrđivanje cijene usluga JU Dnevni centar za djecu i omladinu sa smetnjama i teškoćama u razvoju – Podgorica.

Ministarstvo rada i socijalnog stranja je donijelo novo Rješenje o participaciji za troškove korisnika pa cijena po korisniku iznosi 250,00€.

**XI OCJENA STANJA I POSTIGNUTIH REZULTATA**

JU Dnevni centar nastavlja sa redovnom realizacijom aktivnosti predviđenih godišnjim programom rada, kao i evaluacijom postignutih rezultata. Sve aktivnosti sprovedene su planski i organizovano, što je doprinijelo kvalitetnom pružanju usluge korisnicima. Organizovanjem obuka i stručnih posjeta za osoblje JU Dnevni centar, stavljen je akcenat na jačanje profesionalnih kapaciteta svih zaposlenih. Zaposleni u JU Dnevni centar nastaviće i u narednoj godini da nadograđuju svoja znanja i sposobnosti putem dodatnog obrazovanja, usavršavanja, edukacija i praćenjem savremenih tendencija u oblasti zaštite djece i omladine sa smetnjama i teškoćama u razvoju. Postojeći kadrovski potencijal u skladu je sa Pravilnikom o bližim uslovima i standardima za obavljanje stručnih poslova u socijalnoj i dječjoj zaštiti.

Za promovisanje usluge dnevnog boravka neophodno je uključivanje šire društvene zajednice. U prethodnoj godini nastavljena je tendencija ka uspostavljanju saradnja sa velikim brojem institucija i organizacija čime je rad JU Dnevni centar prepoznat u lokalnoj zajednici. U narednoj godini planirano je produbljivanje saradnje sa drugim ustanovama i nevladinim organizacijama relevantnim za poboljšanje kvaliteta naših djelatnosti, kako bi se unaprijedila uključenost djece i omladine sa smetnjama i teškoćama u razvoju u lokalnoj zajednici.

***VD DIREKTOR,***

*Olga Rovčanin*